Szent Hildegárd(Hildegardis Bingensis)

Előszó

Isten kezdetben minden teremtményt jónak teremtett, de az embert az ördög a kígyó révén rászedte, ezért az első emberpár a paradicsomból kiűzetett. Isten bosszúja nyomán az emberrel együtt több más teremtmény is rosszá vált, hiába is próbálta volna meg követni Isten akaratát. A kegyetlen és mérgező férgek magvai is egyrészt azért jöttek létre, hogy bosszút álljanak, másrészt azért, hogy saját halált hozó kegyetlenségükkel a pokol kínjait megmutassák, s hogy az emberbe pokolfélelmet oltva, Isten engedelmével mérgükkel megöljék őt, noha az ember bukása előtt még nem halált hozó méreg, hanem kellemes folyadék volt a testükben. Akkor, mikor a föld Ábel kiontott vérével szennyeződött, csakhamar olyan új tűz gyulladt a pokolban, mely az emberölést bünteti. Nemsokára Isten akaratából egy felhő gomolygott fel az alvilágból, áradt szét a föld fölött, és olyan rettentő folyadékot árasztott ki magából, melynek hatására szörnyűséges, mérges és halált hozó férgek születtek a földből. Ezek a férgek gyakran előbújtak, hogy megbüntessék az ember testét azért, mert az ember emberi testet gyilkolt. Miután pedig Isten bosszúja nyomán az özönvíz idején elpusztultak az emberek, ezek a férgek is a vízbe fulladtak, mert nem voltak képesek a vízben élni. Mikor azonban már a teljes, vízborította földet tetemeik fedték, az özönvíz visszahúzódása után e férgek méreggel teli teteme megrothadt. Ebből a rothadásból újabb, hasonló fajtájú férgek születtek, amelyek ekképpen az egész földkerekségen elterjedtek.

Némelyik féreg mérgével az embert és az állatot is megöli, mások viszont csak az embereket pusztítják el. Ennek az az oka, hogy azok a férgek, amelyeknek természete némileg hasonló az ördög álnokságához, az embert és a többi állatot is elpusztítják mérgükkel; azok viszont, amelyekben nincs ördögi álnokság, vagyis, amelyeknek testében csak valamilyen gyengébb méreg van, azok az embernek ugyan mérgükkel sok betegséget és több, halállal is végződő szerencsétlenséget okozhatnak, más állatot viszont nem képesek megölni.